Vasemmistoliiton tuore ehdokas ei kannata Natoa tai puolustusyhteistyön lisäämistä Ruotsin kanssa.

Vasemmistoliiton presidenttiehdokkaaksi lauantaina noussut europarlamentaarikko Merja Kyllönen (vas) sanoo Ilta-Sanomien haastattelussa, että Venäjä-pakotteiden purkamiseen olisi syytä valmistautua.

– EU:ssa pitäisi olla uskallusta viedä eteenpäin keskustelua siitä, että vaikkei nyt heti, niin minkälainen aikataulu ja valmius meillä on lähteä diplomaattista tietä purkamaan pakotteita.

Kyllösen mukaan ”Venäjän toimilta ei pidä sulkea silmiä”, mutta parempiin suhteisiin on pyrittävä.

Vuodesta 2014 saakka Euroopan parlamentissa istunut entinen liikenneministeri ei keskittäisi Suomen ja EU-maiden ulkopolitiikkaa kansalliselta tasolta unioniin, mutta vaatii enemmän yhteistyötä.

– Nyt kun on ollut esillä Euroopan yhteinen puolustus, on jälleen unohtunut se, että EU on rakentunut sotien jälkeen ennen kaikkea rauhan kivajalaksi. Se kivijalka on nyt murenemassa, Kyllönen sanoo.

Hän ei ole Naton kannattaja, eikä myöskään lähtisi syventämään puolustusyhteistyötä Ruotsin kanssa.

Kyllöselle ei ollut vasemmistoliitossa haastajia. Puolueen puheenjohtaja Li Andersson ja ex-puheenjohtaja Paavo Arhinmäki eivät tarjoutuneet ehdokkaiksi.

Tähän mennessä presidenttiehdokkaiksi on valittu Kyllösen lisäksi keskustan Matti Vanhanen ja vihreiden Pekka Haavisto.